Zvolen 27. septembra 2019 (TASR/HSP/Foto:TASR-Radovan Stoklasa)
Novú artroskopickú pumpu v hodnote 10.000 eur už niekoľko dní využíva chirurgické oddelenie Nemocnice Zvolen. Nový prístroj bude mať značný prínos pre pacientov a taktiež lekárov – operatérov. Jeho zavedenie do praxe totiž umožňuje rozšíriť škálu artroskopických operačných výkonov pri vysokej miere bezpečnosti pre operovaného pacienta
"Lekárom, ktorí vykonávajú artroskopické operácie, prístroj pomáha k rozšíreniu spektra poskytovanej zdravotnej starostlivosti vyššieho štandardu. Významnými výhodami pre pacientov je skrátenie času operačného výkonu, malé operačné rany, minimálne pooperačné bolesti, nízke riziko pooperačných komplikácií, rýchlejšie hojenie a skorá mobilizácia. Ďalším dôležitým faktorom je komplexnosť poskytovanej zdravotnej starostlivosti od predoperačnej prípravy až po pooperačnú liečbu a následnú rehabilitáciu na našom fyziatricko-rehabilitačnom oddelení," uviedol pre TASR riaditeľ nemocnice Ján Belanský.
"Artroskopia je vyšetrovacia a liečebná metóda, ktorá sa používa pri diagnostike a liečbe poranení a ochorení končatinových kĺbov. Výhoda artroskopickej pumpy spočíva v tom, že operatér si môže počas operačného výkonu zvoliť tlak a rýchlosť prietoku preplachovanej tekutiny podľa druhu operovaného kĺbu, vykonávanej operačnej procedúry a diagnózy. Vizualizácia operovaných kĺbových štruktúr sa zlepší, zvýši sa kvalita obrazu, čo má zásadný vplyv na bezpečnosť a precíznosť operačného výkonu," priblížil účel nového prístroja chirurg nemocnice Juraj Rolko.
Súčasťou vybavenia artroskopickej pumpy, ktorú získala nemocnica darom od Nadačného fondu Continental Automotive v Nadácii Pontis, je špeciálna fréza, ktorej používanie umožňuje rozšíriť škálu chirurgického ošetrenia vnútrokĺbových štruktúr, meniskov, šľachového aparátu, chrupaviek a plík.
Chirurgické oddelenie Nemocnice Zvolen vykonáva ročne viac ako 900 operačných výkonov na pohybovom systéme. Veľkú časť z týchto výkonov tvoria operácie na kĺboch končatín.